정조 3년
己亥二月初八日辰時。上御熙政堂。大臣備局堂上。引見入侍時。領議政金尙喆。左議政徐命善。行知中樞府事具善復。判中樞府事徐命膺。行司直具允鈺李重祜。行兵曹判書李徽之。吏曹判書鄭尙淳。行副司直金孝大。右參贊洪樂純。禮曹判書權噵。刑曹判書鄭好仁。戶曹判書金華鎭。開城留守兪彦鎬。行訓鍊都正李國賢。行大司成李衍祥。行都承旨洪國榮。同知中樞府事李普行。江華留守李鎭衡。行副司直柳戇。掌令洪明浩。校理金憙。持平宋樂。正言柳孟養。行左承旨鄭民始。假注書徐鼎修李信祜。記事官金勉柱鄭東浚。以次進伏訖。尙喆曰。日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。尙喆命善曰。明日陵幸。出宮時刻太早。侵晨勞動。誠甚可悶。更爲推擇。似好矣。上曰。玉堂亦以此陳箚。故方欲更令推擇矣。上曰。昨聞畿伯所奏。畿內民事。當此春窮。誠爲罔措云。他道設賑之邑。生民顑頷之狀。可以推知。還穀加分。不可不趁卽許施。以救目前之急。而若待諸道狀請。則時日之差遲。亦可悶矣。今欲以特敎。許令加分。卿等之意。何如。尙喆等曰。目今救荒之策。一時甚急。若不待狀請。而特令加分。則實爲莫大之惠矣。上命書傳敎曰。昨年諸道年事。雖有淺深之別。而目今春窮轉甚。麥登尙遠。顑頷之狀。如在目中。賙給之政。其宜另加講究。使無告之民。庶不至濱死。諸道設賑邑分糶。不必膠守半留之法意。而且欲待加分之狀。則時日之遲滯可悶。爲先以此意。三懸鈴分付該道道臣。其令量宜加分。少紓燃眉之急。其餘賑邑外。不得不加分處。道臣參量狀請。如是下敎之後。身爲守宰。若不體此意。或當給而不給。或不當給而給。徒使實惠未究。穀物乾沒。則甚非先時勤諭之意。從當廉察。以重律繩。道臣。亦以此意。嚴加申飭。尙喆曰。此江華留守李鎭衡狀啓也。以爲本府屬井浦鐵串兩堡。別將以下料米及兵房軍需應下之數。例以耗穀取用。而昨年新耗不足。爲一百九十八石零矣。以舊耗取用。其餘待秋捧充上事。令廟堂。稟旨分付矣。事例如此。依所請擧行之意。分付。何如。上曰。依爲之。出擧條尙喆曰。頃因黃海監司徐有寧狀聞。本營各庫債錢一萬五千餘兩。就營賑償債等穀十餘萬石之中。折米五千三百七十三石。發賣還報事爲請。而廟堂之議。以爲一時發賣。徒爲元穀割用之歸。若以二萬石。移作償債之本穀。逐年取耗二千石。次次作錢還報。則穀無耗失之慮。債有收拾之期。以此論理。更爲狀聞之意。有所覆奏矣。卽又見道臣狀辭。則各庫之舊債。若未及同時準報。拖至屢年。則未準報前。其間逐年需用。又將負新債。請依初狀聞施行矣。此與他公穀有異。槪是自該營各庫。推移變通者。參以事勢。其何可屑屑較計。一向靳持乎。勿論營賑穀償債穀。就其中依初所請之數。使之從便擧行。而各庫宿債。如是收殺之後。又有如前負債之擧。則烏在乎朝家許施之意。嚴立科條。久久無弊。俾有日後實效之意。一體嚴飭。何如。上曰。依爲之。出擧條尙喆曰。卽見統制使李敬懋報備局者。則本營將士支放之資。春初磨鍊船運。而立本一事。行否未決。目下轉移。愆期可悶云矣。頃以本道貿穀。與湖南運穀。利害便否。有所下詢。故退與曾經統帥諸人。多般採取其本情。皆以爲湖南各邑。若以直納統營。爲民邑之弊。則嶺南密陽地。有設三浪倉。各邑捧留之穀。自統營。亦有送船運來之例。若於湖南沿海。距統營便近之邑。設置統倉。如三浪之例。爲營邑俱便之道則好矣。苟有形便事勢之掣礙難行者。則以統營一年不足之穀數。磨鍊分排於湖沿諸邑。使之運納本營之外。更無他道。而若濫捧橫侵。害及納穀之民邑。此專在統帥之嚴立科條。痛加禁抑。其所設施之道。自統營往復湖南道臣。從長變通後。擧行形止。卽令狀聞。而自朝家。如是處分之後。從前本道內錢換不正之名色。立本貿穀之痼弊。自當不期禁而自禁。爲帥臣者。孰敢襲謬冒法乎。下詢諸臣而處之。好矣。上曰。左相之意。何如。命善曰。立本之謬規。旣不可不禁。則運致湖南穀之外。更無他策矣。但設爲都會出浦之所。如三浪倉之爲者。有非容易可辦之事。而統營之治送船隻。邑邑輸來。亦是行不得之事。第令湖沿諸邑。依變通以前之例。使之運納。若有濫捧爲弊之事。則嚴飭統營。另加禁抑。似好矣。上曰。備堂及曾經統帥兩南道臣。各陳所見。可也。善復曰。統營立本之規。不但名色之不正。爲慮民弊。不可不禁斷。則湖南穀物。依前例運用。而今若使統營。邑邑送船輸去。則事面終涉苟簡。有傷體統。臣意則使湖南沿邑。依變通以前例。使之運納。而濫捧貽弊。嚴飭統帥。各別禁抑。似好矣。華鎭曰。統穀運納。果爲民弊。而雖以湖南言之。沿江諸邑。運納於三浪倉。而沿海諸邑。直納於統營。湖南沿邑之如前輸納。似無所妨。而湖沿所在之統穀。如或數少。則以某樣穀物。往復該道道臣。相換取耗。從便擧行。亦無不可矣。樂純曰。立本一事。爲生民痼弊。統營曾無此法。聞創自趙濟泰云。濟泰所創之事。今不必遵行。設有支放不足。自本營所當從長推移。而如或不然。送船運致湖沿之穀。以爲繼用。似合事宜。至於船運之弊。則統帥自可禁斷。以此委之於統帥。更勿煩聞朝廷。好矣。衍祥曰。湖沿各邑之距嶺南。最近者不多。臣意則換給他穀。似好矣。普行曰。湖南穀船運一節。臣初不得與聞。故其利害未及有所商量。俯詢之下。實不敢率爾臆對矣。戇曰。錢換立本。卽近年謬例。非自前本有之事。前亦無此而無乏用之患。卽今營中經用。非加於前。而八道所無之錢還。豈可獨許於統營。以貽嶺湖無窮之弊乎。且名色甚不正。不可不嚴加防禁矣。上曰。依爲之。尙喆曰。此後立本之謬規。雖方痛禁。昨春已散之許多本錢。不可使統營。空然見失。此則待秋收捧。添補元還。勢不可已。以此分付。何如。上曰。依爲之。出擧條尙喆曰。開春後濬川之役。不可無苟管之人。前堂上具善復。還爲差下。使之擧行。何如。上曰。依爲之。出擧條上曰。訓局中巡。乃所以激勸士卒。而近久不行。此亦不可不申飭矣。命書傳敎曰。訓局中巡。許久不爲。士卒想抑鬱。從近擧行事。分付該營。徽之曰。因臺啓。考見前後文蹟。則跟隨法。載在法典。而前導則三司外堂下官。一倂嚴禁事。本曹曾已草記蒙允。至於張傘一款。自某官不得張傘。前無擧論之事。今欲釐整定式。係是典章。臣曹不敢爲定。何以爲之乎。敢稟。上曰。旣有前史之可徵者。係是典章。令弘文館。博考已例。草記後稟處。可也。出擧條徽之曰。慶尙右兵使尹僖東啓本據。泗川縣監金命埏本縣軍器什物。修改請賞。而金命埏。本資嘉義。則資憲之階。不可濫授。故有所覆奏矣。判下內。聞多修擧云。似非浪報。依例論賞事命下矣。何以爲之乎。上曰。加資。可也。出擧條命膺曰。南漢之留營別將。行將士支保之事。城機別將。行城廨修補之事。問其事。則一人兼之有餘。而兩別將分居城中。各有騶率使喚。廩料之費。極其浩繁。往往有稱貸還報之弊云。所謂汰冗官。政指此等之類也。城機別將。姑爲革罷。合屬於留營別將。何如。上曰。大臣之意。何如。尙喆曰。留營別將之兼城機別將。似無相妨之端。亦足爲省冗費之一段。重臣所達。誠得宜矣。命善曰。分設之故。自多冗費。合而一之。事甚便好矣。上曰。依爲之。出擧條命善曰。今此陵幸時。斥候伏兵。待標信調發事。旣伏承備忘。則所當擧論於狀聞中。而今則日勢已晩。故敢此仰達。令政院請出標信。以爲擧行之地。何如。上曰。依爲之。出擧條上曰。臺臣進前。明浩樂憙孟養進伏曰。今日齋日。故傳啓不得爲之。而合辭體重。以所懷仰達矣。臣等謂亟寢鄭致達妻減死安置之命。夬正王法。以洩神人之憤。宜矣。措辭見上上曰。不允。明浩等曰。臣等謂還寢遠竄罪人韓翼謩。金吾草記勿施之命。仍施遠竄之典。宜矣。措辭見上上曰。不允。明浩等曰。臣等謂放歸田里罪人金相福。亟令王府。拿鞫嚴問。快正王法。宜矣。措辭見上上曰。不允。明浩等曰。臣等謂黑山島定配罪人龜柱。亟加嚴鞫。夬正王法。宜矣。措辭見上上曰。不允。明浩樂孟養曰。臣等謂濟州牧移配罪人敬彬。熊川縣定配罪人成運。亟令王府。更爲設鞫得情。宜矣。措辭見上上曰。不允。明浩等曰。臣等謂彦衡養遂獻遂。竝令王府。設鞫嚴問。宜矣。措辭見上上曰。不允。明浩等曰。臣等謂還寢會遂絶島定配之命。仍令王府。嚴鞫得情。宜矣。措辭見上上曰。不允。明浩等曰。臣等謂還寢李觀源定配之命。更令王府。設鞫得情。宜矣。措辭見上上曰。不允。明浩等曰。臣等謂遲晩後物故罪人啓能。亟施孥籍之典。宜矣。措辭見上上曰。不允。明浩等曰。臣等謂令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。宜矣。措辭見上上曰。不允。明浩等曰。臣等謂物故罪人志恒之支屬應坐者。絶島散配。宜矣。措辭見上上曰。不允。明浩曰。臣臺體生疎。登筵所懷之際。臣謂二字或漏不讀。或誤讀以請字。臣之昏謬憒憒之狀。於是乎益著矣。何敢晏然於臺次乎。請命遞斥臣職。上曰。勿辭。亦勿退待。明浩曰。近來闕中出入吏隷。皆以章牌考信者。實出於慮患之深意。而但以雇軍爲名者。厥數甚多。絡續出入。而未聞有可據憑信之資。事之疎忽。莫此爲甚。其中其人炬軍。則每當咫尺帳殿。昏夜待令。其所審愼。尤當自別。而貢人輒以雇軍苟充。元無常定。迭相遞代。其雜亂無統可知。近來逆家輩親屬奴僕。姑免籍沒。散處京外者。尙多有之。則安知無此輩之混入其中者乎。區區深慮。實無所不到。臣謂從今爲始。凡係進排衙門軍士之出入闕中者。計其名數。各給章標。以爲考驗之地。至於其人炬軍。則作爲元定軍。使其貢物主人。各其姓名。修成冊報兵曹。凡於昏夜待令之時。使該曹。逐名點考。如有違端。當該貢物主人。各別嚴覈重繩。俾無疎漏之患。宜矣。上曰。依爲之。令兵曹。從長稟處。可也。明浩曰。當此合辭方張之時。三司入侍之際。玉堂上下番。當進參。而今日下番之不爲入參。雖緣於謬例。其在飭勵之道。不可無警。臣謂今日入直下番玉堂。罷職。宜矣。上曰。依爲之。孟養曰。金鍾正。卽一宵小之輩耳。締結晦賊。圖遍淸要之罪。已不可勝誅。而曾在騎曹。納媚謙賊。莫重驛田。任自換給。少無忌憚。而及判金吾。泰淵配所。定以近地。顯有顧惜之意。究厥情狀。尤極駭憤。負犯如此。而爵秩自如。揆以王章。失之太寬。臣謂淸川君金鍾正。亟命刋去爵秩。姑先放逐田里。宜矣。上曰。過矣。不允。孟養曰。殺獄償命之法。至重且嚴。不可有一毫低昂。而一或過主原情之意。輕加平恕之律。則惟輕之傅生。雖若可喜。而枉死之抱冤。實爲矜慘。平海郡減死罪人黃師憲。以覆檢屍帳及各人等招辭觀之。則萬有必殺之罪。一無可恕之法。特以其母之先自徑殞。難於母子之同死一獄。有此曠蕩之特恩。而臣之愚意。以爲其母之徑殞。適足以實其子之行凶。元不干涉於此獄之從輕。則三尺至嚴。決不可以竝命之可矜。貸其必殺之律。臣謂平海郡殺獄罪人黃師憲。亟收減死之命。更加嚴訊。期於得情。以重償命之典。宜矣。上曰。不允。孟養曰。再昨年妖巫變出後。京中巫女之盡逐江外者。寔是禁其誑惑。以絶亂源之意。而其後朝家申飭。又非一再。則法司固當惕意査括。毋至遺漏。而日前南部字內。捉得大巫。當其捉出之際。刑漢城府下隷。擁護巫女。威喝部屬云。執法之臣。常時若檢束下隷。則豈有如許變怪之事乎。此而不飭。後弊難防。臣謂刑漢城府堂上。從重推考。擁護巫女之下隷。嚴刑定配。巫女之在城中者。分付法司。一一搜出。遠逐鄕外。宜矣。上曰。依爲之。刑曹漢城府堂上。爲先越俸一等。當該郞廳。先汰後拿。可也。孟養曰。故監司臣黃璿。戊申嶺南之功。赫赫照人耳目。不幸中途暴逝。因其妻擊鼓行査。而未得罪人。聞者至今悲之。今其妻無子無孫。年滿八旬。死亡無日。臣謂題給食物。以示國家優禮功臣之意。宜矣。上曰。依爲之。孟養曰。臺臣陳啓。事體嚴重。故臺啓之時。雖大官。不得參錯論說於其間。而今此所懷未畢。批旨未下之前。卿宰中有數人。從傍勦奏者。揆以筵體。不可無警。臣謂勦說諸宰。竝從重推考。宜矣。上曰。依爲之。尙喆命善曰。今日合辭之請。亦未蒙允。此莫非臣等誠意淺薄。不能孚格之致也。下情悶蹙。益無可言。而第念一日二日。上下相持。國體大損。王法久屈。是豈不大可爲悶乎。伏願亟允三司之請焉。上曰。予亦豈不嚴於懲討。而其所不允之意。已諭於前後批旨矣。民始曰。大臣三司。齊聲請討。而不允之批。猶復如前。臣等實不勝抑菀矣。上曰。已諭矣。命退。諸臣以次退出。